KOMMISSIONENS FORORDNING (EF) Nr. 2343/96 af 9. december 1996 om fastsættelse for produktionsåret 1996/97 af minimumsopkøbsprisen for appelsiner, mandariner, klementiner og satsumas, der leveres til forarbejdning, af udligningstilskuddet efter forarbejdning af disse produkter og af støttebeløbet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3119/93 af 8. november 1993 om særlige foranstaltninger til fremme af forarbejdningen af visse citrusfrugter (1), særlig artikel 10, og

ud fra følgende betragtninger:

Efter artikel 2 og 7 i forordning (EF) nr. 3119/93 fastsættes den minimumspris, som forarbejdningsvirksomhederne ifølge kontrakten skal betale producenterne for hvert af de pågældende produkter, på samme niveau som den højeste tilbagekøbspris i perioder med betydelige tilbagekøb; der blev tilbagekøbt betydelige mængder appelsiner fra januar til april, mandariner i januar og februar, klementiner i december og januar og satsumas i november og december;

efter artikel 4, stk. 1 og 2, i forordning (EF) nr. 3119/93 må udligningstilskuddet for appelsiner ikke overstige forskellen mellem minimumsprisen og de gældende råvarepriser i producerende tredjelande; udligningstilskuddet for mandariner og klementiner, der forarbejdes til saft, fastsættes på et sådant niveau, at forarbejdningsvirksomhedernes udgifter for hvert af disse produkter er de samme som virksomhedernes udgifter til appelsiner, idet der tages hensyn til forskellen i saftudbyttet;

efter artikel 8, stk. 1 og 3, i forordning (EF) nr. 3119/93 må støttebeløbet til citrusfrugtproducentorganisationer, der leverer satsumas, og udligningstilskuddet til virksomheder, der forarbejder til stykker, ikke overstige henholdsvis 75 % og 25 % af gennemsnittet af de udligningstilskud, der er ydet til forarbejdningsvirksomheder i produktionsårene 1989/90, 1990/91 og 1991/92; ifølge artiklens stk. 5 blev støttebeløbet og udligningstilskuddet fastsat ved artikel 4 i Kommissionens forordning (EF) nr. 3318/93 (2) for produktionsårene 1993/94 til 1995/96; ved periodens udløb og efter en gennemgang af forholdene i denne sektor bør beløbene fastsættes for produktionsåret 1996/97;

Forvaltningskomitéen for Frugt og Grøntsager har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

For produktionsåret 1996/97 fastsættes de minimumspriser, der skal betales producenter, som leverer appelsiner, mandariner, klementiner og satsumas til forarbejdning som led i kontrakter efter artikel 2 i forordning (EF) nr. 3119/93, således:

>TABELPOSITION>

Minimumspriserne gælder for varer ab producenternes pakkecentraler.

Artikel 2

For produktionsåret 1996/97 fastsættes de udligningstilskud, der ydes forarbejdningsvirksomheder efter forarbejdning af mandariner og klementiner til saft, således:

>TABELPOSITION>

Artikel 3

For produktionsåret 1996/97 fastsættes støtten til citrusfrugtproducentorganisationer, der leverer satsumas, og udligningstilskuddet til virksomheder, der forarbejder satsumas til stykker, således:

- støtte til producentorganisationer: 3,62 ECU/100 kg netto

- udligningstilskud: 1,21 ECU/100 kg netto.

Artikel 4

Beløbene i foregående artikler anvendes kun for produkter, som mindst opfylder kvalitets- og minimumsstørrelseskravene for klasse III.

Artikel 5

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. december 1996.

På Kommissionens vegne

Franz FISCHLER

Medlem af Kommissionen

(1) EFT nr. L 279 af 12. 11. 1993, s. 17.

(2) EFT nr. L 298 af 3. 12. 1993, s. 16.